
[bookmark: _GoBack]Izložbom slika Okviri uma - a u mraku svetlost Ljubica Kržić Walther nadovezuje se konceptualno, narativno i tematski na prethodni ciklus radova Okviri uma – praznini je ime Erika.  Posledično, ona iznova promišlja emocionalna i duševna stanja ženskog subjekta, pri čemu je ovog puta ženski subjekt pred nama autorka lično. 
 
Bez pretenciozne figuracije i scena snažnog psihičkog naboja, autorka nam se otkriva suptilno, nenametljivo i tiho u okivirima melanholije, potištenosti i apatije. Koristeći autoportret kao sredstvo introspekcije, na tankoj granici između metafizičkog i fantastičnog slikarstva, ona stvara specifični umetnički izraz u kojem uspeva da iznese svoju tako živu imaginarnost. 
 
Izloženi radovi poseduju određenu duhovno-misaonu dubinu, kojom Ljubica Kržić Walther, (pored krajnje intrigantnih naziva) uspeva da zadrži pažnju i navede posmatrača na obazriva tumačenja. Dominantni sivo-plavi tonovi u formalno-stilskom pogledu unose ravnotežu i harmoniju a u semantičkom određenu težinu bola, i mi saosećamo sa umetnicom i delimo njenu emociju. Tako, bez namere da ispoveda bilo kakve psihičke komplekse, umetnica nam postaje draga i neposredna a simboli kojima komunicira čitljivi.
 
Detalji na slikama, pojedinačnog i posebnog značenja, prevedeni u formu pratećih mozaika svedoče o bogatom unutrašnjem svetu slikarke kao i o minucioznom vladanju tehnikom mozaika.
 
Na samom kraju uočavamo da postavku likovnih anegdota upotpunjuje svojim prisustvom i Erika, pokretač ovog višegodišnjeg likovnog i misaonog istraživanja. No, da li je Erika gost ili domaćin ove izložbe, portret ili autoportret Ljubica Kržić Walther intrigantno ostavlja publici na procenu.

